La Generalitat redueix de 295 a 92 el nombre de treballadors afectats per l'ERO de Frape Behr

EUROPA PRESS. Barcelona
La Generalitat ha reduït a menys d'un terç el nombre d'afectats per l'expedient de regulació d'ocupació (ERO) presentat per la planta de components de l'automoció Frape Behr situada a la Zona Franca de Barcelona. L'empresa pretenia que tota la plantilla, de 295 treballadors, quedés afectada per l'ERO, cosa que l'Autoritat Laboral de Catalunya ha rebutjat. Així, el nombre de persones afectades s'ha reduït a només 92.

Ahir mateix, just després de conèixer aquest dictamen, el comitè d'empresa es va reunir per estudiar-lo, però van assegurar que no farien cap tipus de valoració fins avui, quan també tenen previst manifestar-se respecte a la decisió de la Generalitat els responsables de l'empresa. De tota manera, el director de Relacions Laborals de la conselleria de Treball, Salvador Álvarez, ja va anunciar aquest cap de setmana que la resolució no agradaria «a cap de les dues parts». Malgrat tot, però, Álvarez destaca que totes dues hauran d'acceptar-la, atès que no va ser possible «arribar a un consens».

Frape Behr va plantejar al setembre un pla que preveia prescindir d'un centenar de treballadors (69 baixes i 34 prejubilacions), a més d'altres mesures per reduir d'un 12% a un 5% l'absentisme laboral a la planta, augmentar la productivitat un 20% i incrementar també la flexibilitat. L'empresa remarcava que això era imprescindible per garantir la viabilitat de la fàbrica i que ja s'havia fet a la planta de Montblanc. El comitè d'empresa s'hi va negar i la resposta va ser la presentació un ERO que afectava tota la plantilla.

En les últimes setmanes la plantilla ha fet diversos actes de protesta, com ara una tancada a la planta. El comitè veia com a solució una indemnització de 52 dies per any treballat